CELEX: 32020D0768
Language: et
Date: 2020-06-09 00:00:00
Title: Nõukogu otsus (EL) 2020/768, 9. juuni 2020, millega muudetakse nõukogu otsust (EL) 2016/915 seoses CO2 heite kasvu mõõtmiseks ette nähtud võrdlusperioodiga, et võtta arvesse COVID-19 pandeemia tagajärgi CORSIA kontekstis

12.6.2020   
               
               
                  ET
               
               
                  Euroopa Liidu Teataja
               
               
                  L 187/10
               
            
         NÕUKOGU OTSUS (EL) 2020/768,
         9. juuni 2020,
         millega muudetakse nõukogu otsust (EL) 2016/915 seoses CO2 heite kasvu mõõtmiseks ette nähtud võrdlusperioodiga, et võtta arvesse COVID-19 pandeemia tagajärgi CORSIA kontekstis
         EUROOPA LIIDU NÕUKOGU,
         võttes arvesse Euroopa Liidu toimimise lepingut, eriti selle artikli 192 lõiget 1 koostoimes artikli 218 lõikega 9,
         võttes arvesse Euroopa Komisjoni ettepanekut
         ning arvestades järgmist:
         
                     (1)
                  
                  
                     Chicago rahvusvahelise tsiviillennunduse konventsiooniga (edaspidi „konventsioon“) asutatud Rahvusvaheline Tsiviillennunduse Organisatsioon (ICAO) otsustas 2016. aastal ICAO assamblee 39. istungjärgul oma resolutsioonis A39-3 (edaspidi „resolutsioon A39-3“) töötada välja üleilmne turupõhine meede, mille abil hoida rahvusvahelise lennunduse tekitatav kasvuhoonegaaside heide 2020. aasta tasemel. Liidu seisukoht kõnealuse mehhanismi ja selle erinevate üksikasjalike elementide väljatöötamise ja vastuvõtmise kohta määrati kindlaks nõukogu otsusega (EL) 2016/915 (1).
                  
               
                     (2)
                  
                  
                     ICAO nõukogu võttis 27. juunil 2018 oma 214. istungjärgu kümnendal istungil vastu konventsiooni 16. lisa IV köite esimese väljaande: keskkonnakaitse valdkonna rahvusvahelised standardid ja soovituslikud tavad – rahvusvahelise lennunduse süsinikdioksiidiheite kompenseerimise ja vähendamise süsteem (edaspidi „CORSIA“). Kooskõlas resolutsiooniga A39-3, mis asendati ICAO assamblee poolt selle 40. istungjärgul vastu võetud resolutsiooniga A40-19 (edaspidi „resolutsioon A40-19“), kehtestatakse nimetatud esimese väljaandega muu hulgas heiteväärtused, mida kasutatakse kasvutegurite (nii sektori kasvutegur kui ka lennukikäitajate kasvutegurid) arvutamiseks. Kõnealused väärtused määratakse kindlaks CORSIAga hõlmatud 2019. ja 2020. aasta rahvusvahelise lennunduse CO2 heite keskmisena (sektori ja üksikute lennukikäitajate tasandil).
                  
               
                     (3)
                  
                  
                     Jätkuv COVID-19 pandeemia toob kaasa rahvusvahelise lennunduse CO2 heite olulise vähenemise 2020. aastal. Seetõttu vähenevad oluliselt ka CORSIA heiteväärtused, mida kasutatakse kasvutegurite arvutamiseks. Kui kõnealuseid väärtusi ei muudeta, võib selliste oluliselt väiksemate CORSIA heiteväärtuste kasutamine oluliselt suurendada kompenseerimisnõudeid, sõltuvalt rahvusvahelise lennuliikluse taastumiskiirusest ja selle CO2 heite arengust.
                  
               
                     (4)
                  
                  
                     On tõenäoline ja tõepoolest oluline, et ICAO nõukogu võtab oma 8.–26. juunil 2020 toimuval 220. istungjärgul vastu otsuse CORSIA alusel kasvutegurite arvutamiseks kasutatavate heiteväärtuste muutmise kohta, täpsemalt arvesse võetava võrdlusperioodi kohta (edaspidi „võrdlusperiood“).
                  
               
                     (5)
                  
                  
                     CORSIA rahvusvaheliste standardite ja soovituslike tavade muutmine kujutab endast otsust, mille on vastu võtnud lepinguga loodud organ ja millel on õiguslik toime ELi toimimise lepingu artikli 218 lõike 9 tähenduses.
                  
               
                     (6)
                  
                  
                     Kuigi liit ja selle liikmesriigid on järjekindlalt pooldanud ülemaailmset eesmärki, mille kohaselt tuleks rahvusvahelisest lennundusest tulenevat kasvuhoonegaaside heidet vähendada nii, et see ei ületaks 2020. aasta taset, näib praeguses olukorras, et 2019. aasta on lähim tegelikel andmetel põhinev võrdlusperiood, et kajastada ICAO poolt resolutsioonis A39-3 seatud pikaajalist eesmärki, milleks on CO2-neutraalne kasv alates 2020. aastast. Seda arvesse võttes ning selleks, et säilitada piisav toetus ja CORSIA ülesehituse põhielemendid, ning tuginedes praegu kättesaadavale teabele, tuleks võrdlusperioodina kiita heaks 2019. kalendriaasta.
                  
               
                     (7)
                  
                  
                     Alternatiivset võimalust, milleks on kehtestada eri riikide jaoks erinevad võrdlusperioodid sõltuvalt nende arengutasemest, CORSIAga liitumise aastast või muudest kriteeriumidest, ei tuleks toetada. See oleks vastuolus resolutsioonis A40-19 mainitud mittediskrimineerimise põhimõttega ning võiks ohustada CORSIA püsimajäämist selle praegusel kujul.
                  
               
                     (8)
                  
                  
                     Seepärast tuleks otsust (EL) 2016/915 muuta, et liit ja selle liikmesriigid saaksid 2019. kalendriaasta kui võrdlusperioodi heaks kiita.
                  
               
                     (9)
                  
                  
                     Korrapärase läbivaatamise põhimõtte kohaldamine peaks jätkuma. Sellega seoses tuleks meelde tuletada, et resolutsioonis A40-19 nähakse ette CORSIA läbivaatamine iga kolme aasta järel. Esimene läbivaatamine toimub 2022. aastal. Sellise läbivaatamise asjakohasus seoses kasvutegurite arvutamiseks kasutatavate heiteväärtustega suureneb võrdeliselt ajaga, mis sektoril kulub kriisieelse liikluse ja sellega seotud heite tasemeni jõudmiseks. Lennundussektori aeglase taastumise korral ei tooks 2019. aasta heite lähtetase CORSIA katseetapis (2021–2023) tõenäoliselt kaasa kompenseerimisnõudeid või need oleksid minimaalsed. Sellise läbivaatamise asjakohasust rõhutab vajadus tagada kooskõla ICAO assambleele kaalumiseks esitatud pikaajalise eesmärgiga püüelda CO2 heite vähendamise suunas, kooskõlas Pariisi kokkuleppe temperatuurieesmärkidega. Selline läbivaatamine võib, kui see on asjakohane, sisaldada võrdlusperioodi määratlemist.
                  
               
                     (10)
                  
                  
                     Vastavalt Euroopa Parlamendi ja nõukogu direktiivi 2003/87/EÜ (2) artikli 28b lõigetele 2 ja 3 peaks komisjon 12 kuu jooksul pärast ICAO raames asjaomaste vahendite vastuvõtmist ja enne üleilmse turupõhise meetme kasutuselevõttu esitama Euroopa Parlamendile ja nõukogule aruande, milles tuleks käsitleda võimalusi kõnealuste vahendite rakendamiseks liidu õiguses käesoleva direktiivi läbivaatamise kaudu, ning peaks vajaduse korral esitama CORSIA rakendamise ettepaneku, mis on kooskõlas eesmärgiga tagada, et lennundus annab oma panuse, et täita liidu poolt 2030. aastaks võetud kohustus vähendada kasvuhoonegaaside heidet kõikides majandussektorites,
                  
               ON VASTU VÕTNUD KÄESOLEVA OTSUSE:
         
            Artikkel 1
            Otsuse (EL) 2016/915 lisasse lisatakse teise taande järele järgmine taane:
            
                        „—
                     
                     
                        selleks, et võtta arvesse COVID-19 pandeemia mõju 2020. aasta heitele, kiidab heaks, et CORSIA alusel kasvutegurite arvutamiseks kasutatavaid heiteväärtusi muudetakse nii, et osutatakse 2019. aasta heite tasemele.“
                     
                  
         
            Artikkel 2
            Käesolev otsus jõustub selle vastuvõtmise päeval.
         
         
            Brüssel, 9. juuni 2020
            
               
                  Nõukogu nimel
               
               
                  eesistuja
               
               A. METELKO-ZGOMBIĆ
            
         
         
            (1)  Nõukogu 30. mai 2016. aasta otsus (EL) 2016/915 seisukoha kohta, mis võetakse Euroopa Liidu nimel seoses rahvusvahelise vahendiga, mis koostatakse Rahvusvaheline Tsiviillennunduse Organisatsiooni organites ning mille eesmärk on rakendada alates 2020. aastast rahvusvahelisest lennundusest tuleneva heite suhtes ühtset üleilmset turupõhist meedet (ELT L 153, 10.6.2016, lk 32).
         
            (2)  Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse liidus kasvuhoonegaaside lubatud heitkoguse ühikutega kauplemise süsteem ja muudetakse nõukogu direktiivi 96/61/EÜ (ELT L 275, 25.10.2003, lk 32).